CELEX: 62016CN0675
Language: et
Date: 2016-12-29 00:00:00
Title: Kohtuasi C-675/16 P: Guccio Gucci SpA 29. detsembril 2016 esitatud apellatsioonkaebus Üldkohtu (kolmas koda) 11. oktoobri 2016. aasta otsuse peale kohtuasjas T-461/15: Guccio Gucci SpA versus Euroopa Liidu Intellektuaalomandi Amet

8.5.2017   
            
            
               ET
            
            
               Euroopa Liidu Teataja
            
            
               C 144/16
            
         Guccio Gucci SpA 29. detsembril 2016 esitatud apellatsioonkaebus Üldkohtu (kolmas koda) 11. oktoobri 2016. aasta otsuse peale kohtuasjas T-461/15: Guccio Gucci SpA versus Euroopa Liidu Intellektuaalomandi Amet
   (Kohtuasi C-675/16 P)
   (2017/C 144/21)
   Kohtumenetluse keel: inglise
   
      Pooled
   
   
      Apellant: Guccio Gucci SpA (esindajad: avvocato V. Volpi, avvocato P. Roncaglia, avvocato F. Rossi ja avvocato N. Parrotta)
   
      Teised menetlusosalised: Euroopa Liidu Intellektuaalomandi Amet, Guess? IP Holder LP
   
      Apellandi nõuded
   
   Apellant palub Euroopa Kohtul:
   
               —
            
            
               tühistada vaidlustatud kohtuotsus;
            
         
               —
            
            
               mõista apellandi kohtukulud välja EUIPO-lt;
            
         
               —
            
            
               mõista apellandi kohtukulud välja Guessilt.
            
         
      Väited ja peamised argumendid
   
   
               1.
            
            
               Käesolevas apellatsioonkaebuses palub Guccio Gucci S.p.A. (edaspidi „Gucci“ või „apellant“) Euroopa Kohtul tühistada Euroopa Liidu Üldkohtu (kolmas koda) otsuse kohtuasjas T-461/15 (vaidlustatud kohtuotsus), millega Üldkohus jättis rahuldamata Gucci hagi neljanda apellatsioonikoja 27. mai 2015. aasta otsuse peale asjas R 2049/2014-4, millega jäeti muutmata tühistamisosakonna 31. juuli 2014. aasta otsus, millega jäeti rahuldamata Gucci taotlus tunnistada kehtetuks Guess? IP Holder L.P. (edaspidi „Guess“) ELi kaubamärgi registreering nr 5538012 klassidesse 3, 9, 14, 16. 18, 25 ja 35 kuuluvate kaupade jaoks („vaidlustatud kaubamärk“).
            
         
               2.
            
            
               Käesolevas apellatsioonkaebuses palutakse tuvastada, et Üldkohus eksis, kui ta järeldas, et nõukogu 26. veebruari 2009. aasta määruse (EÜ) nr 207/2009 (1) (enne muutmist; edaspidi „määrus nr 207/2009“) artikli 8 lõike 1 punktis b ja artikli 8 lõikes 5 ette nähtud kehtetuks tunnistamise põhjused ei ole vaidlustatud kaubamärgi suhtes kohaldatavad. Ilmselgelt moonutas Üldkohus vastandatud tähiste sarnasuse hindamisel talle esitatud asjaolusid ja tõendeid ning kohaldas seetõttu nii määruse nr 207/2009 artikli 8 lõike 1 punkti b kui ka artikli 8 lõiget 5 vääralt; lisaks ei põhjendanud ta vaidlustatud kohtuotsust.
            
         
               3.
            
            
               Üldkohus välistas vastandatud kaubamärkide sarnasuse lähtuvalt oletusest, et asjakohane avalikkus […] ei taju [vaidlustatud] kaubamärgis suurtähte „G“, mida kujutavad varasemad kaubamärgid, vaid tajub seda pigem abstraktse kaunistusena. Võttes peale selle arvesse tähise stiliseeritust ja asjaolu, et selle osad on omavahel põimunud või seotud, võib seda tajuda sama hästi nii stiliseeritud tähti – näiteks suurtähte „X“ või väiketähte „e“ – kujutavana kui ka numbrite ja tähtede – näiteks numbri „3“ ja tähe „e“ – kombinatsioonina (vt sellega seoses vaidlustatud kohtuotsuse punkt 30). See oletus on vaidlustatud kohtuotsuse olulisim aspekt, mille tulemusel välistas Üldkohus vastandatud kaubamärkide igasuguse sarnasuse ning seega määruse nr 207/2009 artikli 8 lõike 1 punkti b ja artikli 8 lõike 5 kohaldatavuse käesolevas asjas.
            
         
               4.
            
            
               Nimetatud oletus on siiski ilmselgelt ekslik. See ilmneb selgelt kohtuasjas esitatud dokumentidest, millest nähtub selgelt, et asjakohane avalikkus tajub küll vaidlustatud kaubamärgis suurtähti „G“, nagu näitavad Gucci esitatud andmed, mis saadi uuringu tulemusena selle kohta, kuidas avalikkus tajub vaidlustatud kaubamärki. Asjaolude ja tõendite ilmselge moonutamine mõjutas hinnangut, mille Üldkohus andis Gucci hagile: kui Üldkohus oleks möönnud, et asjakohane avalikkus või vähemalt osa sellest avalikkusest tajub vaidlustatud kaubamärki suurtähtede „G“ kombinatsioonina, ei oleks ta saanud välistada vastandatud kaubamärkide sarnasust ega seega ka määruse nr 207/2009 artikli 8 lõike 1 punkti b ja artikli 8 lõike 5 kohaldatavust.
            
         
      (1)  Nõukogu 26. veebruari 2009. aasta määrus (EÜ) nr 207/2009 ühenduse kaubamärgi kohta (kodifitseeritud redaktsioon), ELT 2009, L 78, lk 1.